8 December 2015
ກອງປະຊຸມສະໄໝສາມັນ ເທື່ອທີ 10 ຂອງສະພາແຫ່ງຊາດຊຸດທີ VII ໄຂຂຶ້ນຢ່າງເປັນທາງການ
ທ່ານນາງ ປານີ ຢາທໍ່ຕູ້ ປະທານສະພາແຫ່ງຊາດ, ໄດ້ກ່າວສູນທອນພົດໄຂກອງປະຊຸມດັ່ງ ກ່າວວ່າ: ກອງປະຊຸມຄັ້ງນີ້ ໄດ້ໄຂຂຶ້ນທ່າມກາງບັນຍາກາດທີ່ທົ່ວພັກ-ລັດ ແລະ ທົ່ວປວງຊົນລາວທັງຊາດ ຫາກໍສຳເລັດການສະເຫລີມສະຫລອງວັນສະຖາປະນາ ສາທາລະນະລັດ ປະຊາທິປະໄຕ ປະຊາຊົນລາວ ຄົບຮອບ 40 ປີ ດ້ວຍຄວາມເບີກບານມ່ວນຊື່ນ ແລະ ມີຄວາມເອກອ້າງທະນົງໃຈ ແລະ ພູມໃຈຕໍ່ຜົນສຳເລັດອັນໃຫຍ່ຫລວງ ແລະ ຮອບດ້ານໃນພາລະກິດປົກປັກຮັກສາ ແລະ ສ້າງ ສາພັດທະນາປະເທດຊາດ ພາຍໃຕ້ການນຳພາຂອງພັກ ອັນໄດ້ເຮັດໃຫ້ປະເທດຊາດລາວເຮົາ ໄດ້ຮັບການພັດທະນາຢ່າງຕໍ່ເນື່ອງ ແລະ ຮອບດ້ານ. ນັບແຕ່ກອງປະຊຸມສະໄໝສາມັນເທື່ອທີ 9 ຂອງສະພາແຫ່ງຊາດຊຸດທີ VII ມາຮອດປັດຈຸບັນ ທົ່ວພັກ-ລັດ ແລະ ປວງຊົນລາວທັງຊາດ ໄດ້ສຸມໃສ່ຈັດຕັ້ງປະຕິບັດ ມະຕິກອງປະຊຸມໃຫຍ່ຄັ້ງທີ IX ຂອງພັກ ໃນໄລຍະທ້າຍສະໄໝ ກໍຄືແຜນພັດທະນາເສດຖະກິດ-ສັງຄົມ ປະຈຳສົກປີ 2015-2016, ຊຶ່ງເປັນປີເລີ່ມຕົ້ນແຫ່ງການຈັດຕັ້ງຜັນຂະຫຍາຍແຜນພັດທະນາເສດຖະກິດ-ສັງຄົມ ແຫ່ງລັດ 5 ປີ ຄັ້ງທີ VIII ດ້ວຍຄວາມບຸກ ບືນ ແລະ ເປັນເຈົ້າການ ແລະ ໃນກອງປະຊຸມສະໄໝສາມັນເທື່ອນີ້ ຊຶ່ງຈະດຳເນີນໄປເປັນເວລາ 18 ວັນຂຶ້ນ, ໂດຍຈະໄດ້ສຸມໃສ່ຄົ້ນຄວ້າ, ພິຈາລະນາ ແລະ ຕົກລົງບັນຫາສຳຄັນຈຳນວນໜຶ່ງເຊັ່ນ: 1.) ພິຈາລະນາ, ຮັບຮອງເອົາລັດຖະທຳມະນູນສະບັບປັບປຸງ ເຊິ່ງເປັນກົດໝາຍພື້ນຖານຂອງສາທາລະນະລັດ ປະຊາທິປະໄຕ ປະຊາຊົນລາວ; 2.) ພິຈາລະນາ, ຮັບຮອງເອົາກົດໝາຍ ຈຳນວນ 11 ສະບັບຄື: ກົດໝາຍສ້າງໃໝ່ ຈຳນວນ 4 ສະບັບຄື: ກົດໝາຍວ່າດ້ວຍສະພາປະຊາຊົນຂັ້ນແຂວງ, ກົດໝາຍວ່າດ້ວຍການຕ້ານການຄ້າມະນຸດ, ກົດໝາຍວ່າດ້ວຍການປ້ອງກັນຊາດ, ກົດໝາຍວ່າດ້ວຍພະນັກງານ-ລັດຖະ ກອນ ແລະ ກົດໝາຍປັບປຸງຈຳນວນ 7 ສະບັບຄື: ກົດໝາຍວ່າດ້ວຍສະພາແຫ່ງຊາດ, ກົດໝາຍວ່າດ້ວຍການເລືອກຕັ້ງສະມາຊິກສະພາແຫ່ງຊາດ ແລະ ສະມາຊິກສະພາປະຊາ ຊົນຂັ້ນແຂວງ, ກົດໝາຍວ່າດ້ວຍການປົກຄອງທ້ອງຖິ່ນ, ກົດໝາຍວ່າດ້ວຍລັດຖະບານ, ກົດໝາຍວ່າດ້ວຍງົບປະມານແຫ່ງລັດ, ກົດໝາຍວ່າດ້ວຍສ່ວຍສາອາກອນ ແລະ ກົດ ໝາຍວ່າດ້ວຍການລົງທຶນຂອງລັດ; 3.) ພິຈາລະນາ, ຮັບຮອງເອົາບົດລາຍງານຜົນການ ກວດສອບ ສະຫລຸບຂາດຕົວການຈັດຕັ້ງປະຕິບັດແຜນງົບປະມານແຫ່ງລັດປະຈຳສົກປີ 2013-2014; 4.) ພິຈາລະນາ, ຮັບຮອງບົດສະຫລຸບການເຄື່ອນໄຫວວຽກງານ 5 ປີ ຂອງສະພາແຫ່ງຊາດຊຸດທີ VII ແລະ ປະກອບຄຳເຫັນຕໍ່ຮ່າງວິໄສທັດຮອດປີ 2030 ແລະ ຍຸດທະສາດການພັດທະນາລະບົບສະພາແຕ່ປີ 2016-2025 ແລະ ທິດທາງການເຄື່ອນ ໄຫວວຽກງານ 5 ປີຂອງສະພາແຫ່ງຊາດຊຸດທີ VII; 5.) ຮັບຟັງການລາຍງານຂອງຄະນະ ປະຈຳສະພາແຫ່ງຊາດ ກ່ຽວກັບການກະກຽມການເລືອກຕັ້ງສະມາຊິກສະພາແຫ່ງຊາດຊຸດທີ VII ແລະ ສະມາຊິກສະພາປະຊາຊົນຂັ້ນແຂວງ; 6.) ຮັບຟັງການລາຍງານຂອງລັດຖະ ບານກ່ຽວກັບໂຄງການດາວທຽມ ແລະ ແຜນການກໍ່ສ້າງເສັ້ນທາງລົດໄຟລາວ-ຈີນ; 7.) ຮັບຟັງການລາຍງານ ແລະ ປະກອບຄຳເຫັນຕໍ່ຮ່າງວິໄສທັດຮອດປີ 2030, ຍຸດທະສາດ ໄລຍະ 10 ປີ (2016-2025) ແລະ ແຜນພັດທະນາເສດຖະກິດ-ສັງຄົມ 5ປີ ຄັ້ງທີ VII (2016-2020); 8.) ຮັບຟັງການລາຍງານຂອງ 4 ກະຊວງ, ອົງການທີ່ກ່ຽວຂ້ອງກ່ຽວກັບ ການວາງນະໂຍບາຍເສດຖະກິດ-ການເງິນ-ເງິນຕາ ເພື່ອຊຸກຍູ້ການຜະລິດທຸລະກິດ ກໍຄື ການເຊື່ອມໂຍງເສດຖະກິດອາຊຽນ ໃນທ້າຍປີ 2015, ການແກ້ໄຂປາກົດການຫຍໍ້ທໍ້ໃນ ສັງຄົມເພື່ອສ້າງບາດກ້າວບຸກທະລຸຢ່າງຕັ້ງໜ້າ ແລະ ໜັກແໜ້ນໃນປີທຳອິດ ແຫ່ງການ ຈັດຕັ້ງປະຕິບັດແຜນພັດທະນາເສດຖະກິດ-ສັງຄົມແຫ່ງຊາດ 5 ປີ ຄັ້ງທີ VIII ໃນໄລຍະ ໃໝ່ ແລະ ນອກຈາກນີ້ ຍັງໄດ້ຮັບຟັງການລາຍງານຂອງລັດຖະບານກ່ຽວກັບຜົນຂອງການເຮັດທົດ ລອງວຽກງານ 3 ສ້າງນຳອີກ.
Subscribe to: Post Comments (Atom)